kardosdrur/scandi-wiki huggingface dataset:
Dansk Farmacihistorisk Fond

Dansk Farmacihistorisk Fond (engelsk: The Danish Foundation of the History of Pharmacy) er et farmaceutisk selskab, hvis formål er at udføre museumsfagligt arbejde til belysning af farmaciens historie i Danmark, fremme farmacihistorisk forskning i Danmark og udbrede kendskabet til farmaciens historie.

Dansk Farmacihistorisk Fond ejer museet Dansk Farmacihistorisk Samling, som har til huse på Pharmakon – Danish College of Pharmacy Practice.

Derudover samarbejder Dansk Farmacihistorisk Fond desuden med Dansk Farmacihistorisk Selskab.

Dansk Farmacihistorisk Fond ligger i Hillerød på adressen Milnersvej 42.

Fonden ejer en stor samling af apotekshistoriske genstande.

Eksterne kilder, links og henvisninger 
 Dansk Farmacihistorisk Fonds hjemmeside

Farmakologi
Farmacihistorisk Fond
Farmacihistorisk Fond
Apoteksvæsen
Troels Vinther

Troels Rønning Vinther (født 24. februar 1987 i Them) er en tidligere professionel dansk landevejscykelrytter. 

Han begyndte sin karriere i Silkeborg IF Cykling. I 2007 skrev han kontrakt med det svenskbaserede hold unibet.com, som i 2008 hed Cycle Collstrup. I 2009 cyklede han for danske Team Capinordic. 

Han måtte i slutningen af 2019 stoppe sin cykelkarriere som følge af et styrt i marts måned, hvor han pådrog sig en hjernerystelse.

Eksterne henvisninger 

Mandlige cykelryttere fra Danmark
Savissivik

Savissivik (tidligere stavemåde: Savigsivik) er en grønlandsk bygd i Avannaata Kommune. Bygden ligger ca. 190 km syd for Qaanaaq på Meteoritø i den nordvestlige del af Melville Bugt. Der er ca. 62 indbyggere i Savissivik (2014).

På grønlandsk betyder Savissivik "stedet hvor du finder jern" (savik: kniv [af jern]), hvilket henviser til de mange meteoritter, der er fundet i området. Bygden kaldes også Havighivik på det lokale Thulesprog Inuktun.

På Hayes Halvø ved Kap York ca. 40 km vest for Savissivik fandt Robert Peary i 1894 på sin anden ekspedition meteoritten Ahnighito på ca. 31 ton. Den blev solgt for 40.000 USD til American Museum of Natural History i New York, hvor den er udstillet som Cape York Meteorite. I samme område blev den 20 ton store meteorit Agpalilik fundet i 1968 og bragt til Geologisk Museum i København. Den er verdens 6. største meteorit. En del af en mindre meteorit kan ses på Qaanaaq Museum.

Savissivik, der blev anlagt som udsted i 1934, er en traditionel grønlandsk bygd med træbelagte stier og typiske grønlandske selvbyggerhuse. Indbyggerne lever hovedsageligt af jagt og fiskeri. Undtagelserne er bl.a. en skolelærer, en kommunalarbejder og en butiksbestyrer.

Det store fuglefjeld bag bygden rummer store kolonier af søkonger, og fuglefangst er sammen med sælfangst den vigtigste indtægtskilde. Der fanges også narhval, isbjørn, mv.

Der er et servicehus med kommunekontor, forsamlingshus, offentlig bad og vask, elværk og vandværk. Folkeskolen Piitaaqqap Atuarfia, som også fungerer som bygdens bibliotek, har plads til otte elever fra 1. til 7. klasse. Savissivik Kirke er bygget i 1962 og har 75 siddepladser. KNI driver bygdens nærbutik. Forsyninger til bygden kommer året rundt med helikopter til Savissivik Helistop – om sommeren også med skib.

Referencer 

Bygder i Avannaata Kommune
Moriusaq

Moriusaq (noget der ligner en skarpkant) er en forladt grønlandsk bygd 25 km fra Pituffik (Thule Air Base) og 75 km fra Qaanaaq.. Moriusaq fik bygdestatus i 1962. 1998 havde byen ca. 40 indbyggere. . I slutningen af 2009 var der kun to beboere tilbage, og i september 2010 flyttede den sidste beboer til Qaanaaq og stedet blev nedlagt som bygd. Den 31.12.2010 blev posthuset i Moriusaq officielt lukket. De sidste to indbyggere i Moriusaq var en far og en søn. Sønnen passede det lokale kraftværk, der leverede strøm til deres huse. 

Bygden var kendt for sine gode jagtmuligheder, specielt til fisk, sæl, hvalros og isbjørn. Indbyggerne havde både mulighed for TV og radiomodtagelse, private telefoner og et lille elkraftværk, butik, skole, kirke og et bibliotek. Hvert år blev bygden besøgt af en læge og en tandlæge.

Referencer 

Bygder i Avannaata Kommune
Tidligere bosættelser på Grønland
Qeqertat

Qeqertat ("Øerne") er en lille grønlandsk bygd med ca. 26 indbyggere (2014) i Avannaata Kommune beliggende inderst i Inglefield Bredning på Harvard Øer, ca. 60 km øst for Qaanaaq. Indtil januar 2009 tilhørte bygden Qaanaaq Kommune.

Den vigtigste indtægtskilde er fangst af sæler og hvaler. Der er konstateret forekomster af hellefisk omkring bygden, og man samarbejder med Avannaata Kommune og Thulefonden om udviklingen af fiskeriet i området.

Bygden har intet elværk, og den eneste forbindelse til omverdenen er en enkel radiotelefon. Der er hverken mobiltelefonforbindelse eller internet.

Der er en lille butik med en årlig omsætning på ca. 650.000 DKK. Skolen Qeqertat Atuarfiat har plads til fem elever fra 1. til 7. klasse. En timelærer sørger for undervisning af børnene i bygden. Dette foregår undertiden hjemme i eget hus og ellers i skolelokalet, der også fungerer som kirke. I skolelokalet findes et mindre bibliotek.

Når isen forlader fjorden om sommeren, er det muligt at se store flokke af narhvaler, der svømmer ind i fjorden for at indtage føde og yngle. Fra nord- og østsiden af øen er det muligt at betragte gigantiske isbjerge og de store bræer, der strækker sig ned fra indlandsisen.

Referencer 

Bygder i Avannaata Kommune
Daneborg

Daneborg eller Daneborg Station er det fungerende hovedkvarter for Slædepatruljen Sirius, der står for den danske suverænitetshåndshævelse i Grønlands Nationalpark, verdens største nationalpark. 

Stationen er beliggende nord for Polarcirklen på halvøen Wollaston Foreland ved mundingen af Young Sund der munder ud i Grønlandshavet. Stedet er så nordligt at stjernen Sirius (efter hvilken slædepatruljen er opkaldt) aldrig kan ses derfra.

Året rundt er Daneborg station som minimum bemandet af 12 personer. Sammen med Danmarkshavn (permanent bemanding: 8), Station Nord (permanent bemanding: 5) og Mestersvig (permanent Bemanding: 2) er den således en af de kun fire permanent bemandede stationer i Grønlands Nationalpark.

Historie 

Slædepatruljens tidligere hovedkvarter, Eskimonæs, 27 km sydvest for det senere Daneborg ved Dødemandsbugten på sydkysten af Clavering ø, som også havde været stedet for den sidste inuit-beboelse i Nordøstgrønland (1823) blev ødelagt af tyske angribere under 2. verdenskrig d. 13. marts 1943.

Stationen beliggende i det nuværende Daneborg var oprindelig grundlagt i sommeren 1944, under 2. verdenskrig, under kommando af Kaptajn Strong fra US Coast Guards kutter: Storis nær fangsstationen Sandodden, som en Amerikansk vejrstation, og bemandet af seks mand fra "the 8th Weather Squadron Detachment".

Ved slutningen af krigen, blev stationen overtaget af den Nordøstgrønlandske slædepatrulje som deres nye regionale hovedkvarter og blev navngivet Daneborg. En del af stationen blev bygget af materialer efterladt ved den tyske krigstids station Lille Koldeway længere mod nord, som var blevet oprettet af Operation Edelweiß II.

Referencer

Eksterne henvisninger 
 GEUS: Interaktivt kort med stednavne 

Grønlands geografi
Danmarks militær
Militære anlæg i Grønland
Storm (band)

Storm var en norsk folkemetalgruppe dannet i 1993 i Oslo af Fenriz (Gylve Nagell) fra Darkthrone og Satyr (Sigurd Wongraven) fra Satyricon. Senere tilsluttede sangerinden Kari Rueslåtten sig. Gruppen nåede, mens den eksisterede, at udgive en ep med 2 numre kaldet Northland samt et fuldlængdealbum ved navn Nordavind.

Medlemmer 
 Herr Nagell (Fenriz) – Trommer, sang
 Kari Rueslåtten – Sang
 Satyr (Sigurd Wongraven) – Guitar, bas, synthesizer, sang

Nordavind 

Gruppens eneste fuldlængdeudgivelse Nordavind, der blev udgivet i 1995, omfattede en række metalversioner af traditionelle norske folkesange men desuden også tekster af gruppen selv. Således meldte Kari Rueslåtten efter albummets udgivelse til det norske musikmagasin Puls, at hun på forhånd havde sikret sig, at der ikke ville være ekstreme tekster på albummet, og at hun følte sig forrådt af gruppens øvrige medlemmer, da sangen "Oppi Fjellet" netop indeholder sådanne.

Albummet indeholder 10 sange og varer i alt 33 minutter og 15 sekunder.

Numre 
 "Innferd" – 01:35
 "Mellom Bakkar Og Berg" – 02:43
 "Håvard Hedde" – 03:19
 "Villemann" – 02:14
 "Nagellstev" – 01:03
 "Oppi Fjellet" – 04:02
 "Langt Borti Lia" – 07:15
 "Lokk" – 00:53
 "Noregsgard" – 08:13
 "Utferd" – 01:58

Noter 

Folkemetalgrupper
Metalgrupper fra Norge
Musikgrupper fra 1993
Silvia af Sverige

Dronning Silvia af Sverige (født 23. december 1943 som Silvia Renate Sommerlath) er Sveriges nuværende dronning. Hun blev dronning den 19. juni 1976, hvor hun giftede sig med kong Carl 16. Gustav af Sverige.

Kongeparret bor på Drottningholm Slot uden for Stockholm. De har tre børn, hvoraf den ældste datter Victoria er tronfølger.

Barndom og ungdom 
Silvia Sommerlath blev født den 23. december 1943 i Heidelberg i Tyskland som datter af den tyske forretningsmand Walther Sommerlath (1901-1990), der er født i Brasilien, og hans brasilianske kone Alice Soares de Toledo (1906-1997). Hun har tre ældre brødre Ralf Sommerlath, Walther Sommerlath og Jörg Sommerlath (død 2006). Hun voksede op i São Paulo (1947-57) i Brasilien. I 1957 vendte familien tilbage til Vesttyskland. Silvia kom på Elisabeth-von-Thadden-Schule, en privatskole i Heidelberg Wieblingen. I 1963 gik hun på Luise-Gymnasium i Düsseldorf, og fra 1965 til 1969 deltog hun i sprog- og tolkekurser i München. Ud over svensk og tysk taler hun fransk, spansk, portugisisk, engelsk og svensk tegnsprog. Hun arbejdede på det argentinske konsulat i München og siden som værtinde ved sommer-OL 1972 i München og som souschef i værtindeafdelingen ved vinter-OL 1976 i Innsbruck.

Mødet med den svenske kronprins 
Under  OL i München i 1972 mødte hun kronprinsen af Sverige, Carl Gustaf, som hun den 19. juni 1976 blev gift med i Stockholm Storkyrka (de blev forlovet den 12. marts 1976). Ved højtideligheden deltog Silvias onkel, professor i teologi fra Leipzig, Ernst Sommerlath. Dagen før havde det svenske popband ABBA uropført sangen "Dancing Queen" i et radioprogram til ære for parret.

Afsløringen af hendes fars fortid 
Pga rygtespredning tog dronningen i maj 2011 initiativ til en undersøgelse af sin fars forhold under krigen. Siden 2002 har det været kendt, at han var medlem af Nationalsozialistische Deutsche Arbeiterpartei NSDAP, selv om han hele livet benægtede det. Nye oplysninger afslørede, at Walter Sommerlath overtog en tysk virksomhed med jødisk ejer i 1939 som en del af den tyske regerings "arianiseringsprogram".  Dronningens omfattende lobbyvirksomhed for at renvaske sin far og skjule fakta beskrives i Johan Åsards bog fra 2014.

Titel, prædikater og æresbevisninger

Titler og prædikater
23. december 1943 — 19. juni 1976: Silvia Renate Sommerlath
19. juni 1976 — nu: Hendes Majestæt Silvia, Sveriges Dronning

Æresbevisninger

Svenske dekorationer 
 : Ridder af Serafimerordenen  (1976)

Udenlandske dekorationer 
 : Ridder af Elefantordenen (R.E.)  (1985)
 : Storkors af Sankt Olavs Orden (No.St.O.1.)  (1982)

Børn og børnebørn

Noter

Eksterne henvisninger 

Ikke-regerende dronninger
Riddere af Serafimerordenen
Personer fra Heidelberg
Dronninger af Sverige
Pragtrøllike

 
Pragtrøllike (Achillea filipendulina), ofte skrevet pragt-røllike, er en staude med en opret vækstform. Planten bliver 1 meter høj, men kræver ingen opbinding. Den krydrede duft findes i både stængler, blade og blomster. Planten indeholder stoffer, som giver sår efter påvirkning af sollys.

Beskrivelse 
Skuddene er stive og forvedder hurtigt. De er glatte og grå. Bladene er spredte og dobbelt fjersnitdelte. Over- og underside er grågrøn. Blomsterne sidder samlet i store, endestillede kvaste, som ligner skærme. Alle blomster er klart gule. Frøene modner sjældent i Danmark. Rodnettet er højtliggende. 

Højde x bredde og årlig tilvækst: 1 x 2 m (100 x 10 cm/år).

Voksested 
Pragtrøllike gror på tørre, solåbne stepper i Italien, på Balkan, Kaukasus og Mellemøsten og Danmark.  

I det østlige Tyrkiet findes den sammen med bl.a. cikorie, alm. fjergræs, alm. kællingetand, bleg hør, lammeøre, lucerne, russisk mandstro og småblomstret salvie.

Flerårige urter
Gule blomster
Haveplanter
Røllike
FarmaPension

Farmapension A/S er et administrationsselskab. Administrationsselskabet FarmaPension, der tidligere hed Medlemspension, er et administrationsselskab for Pensionskassen for Farmakonomer. Indtil 2015 for følgende 2 selvstændige pensionskasser:

 Pensionskassen for Farmakonomer
 Pensionskassen for Apotekere og Farmaceuter (indtil 2015)

Pensionskassen administrerer og leverer pensionsydelser til dens medlemmer. Derudover råder den over forskellige ejendomme og sommerhuse, som udlejes til medlemmerne.

Pensionskassen for Farmakonomer 
Pensionskassen for Farmakonomer (engelsk: The Danish Pension Fund for Pharmaconomists) blev stiftet i 1965 og har 7.289 medlemmer(ultimo 2011), hvoraf størstedelen er apoteksansatte farmakonomer (lægemiddelkyndige).

Pensionskassen for Apotekere og Farmaceuter 
Pensionskassen for Apotekere og Farmaceuter blev stiftet i 1972 og har 1.970 medlemmer(ultimo 2011), hvoraf størstedelen er apoteksansatte apotekere og farmaceuter. I 2015 har den overdraget sin bestand til PFA Pension.

Eksterne kilder, links og henvisninger 

 Hjemmesiden for Farmapension
 Hjemmesiden for Pensionskassen for Farmakonomer 
 Hjemmesiden for Pensionskassen for Apotekere og Farmaceuter 
 Hjemmesiden for Pensionskassen for Værkstedsfunktionærer i Jernet 
 PFA-alliance frigiver 500 mio. kr. til PVJ’s pensionister  

Pensionskasser i Danmark
Apoteksvæsen
Etableret i 2005
Georg Thylstrup

Georg Thylstrup (31. juli 1884 i Roskilde – 21. februar 1930 i København) var en dansk sølvsmed, keramiker, og billedhugger. Han var fra 1911 knyttet til Den kongelige Porcelainsfabrik og har udstillet på Charlottenborg, Kunstnernes Efterårsudstilling, Kunstgewerbemuseum, og Metropolitan Museum, New York.
Han er begravet på Vestre Kirkegård.

Eksterne henvisninger 
 

Keramikere fra Danmark
Billedhuggere fra Danmark
Sølvsmede fra Danmark
Personer fra Roskilde
Danskere i 1900-tallet
Ollerup Folkehøjskole

Ollerup Folkehøjskole grundlages 1868 i Vester Skerninge af Anton Nielsen med bistand fra Mads Hansen. 1882 købte Anton Nielsen Himmerigsgården i Ollerup, flyttede skolen dertil og afstod 1884 højskole og gården til senere landstingsmand Niels Johansen, der ansatte seminarielærer J.P. Kristensen-Randers som forstander. Denne byggede 1894 skolens nuværende hovedbygning (arkitekt Daniel Rasmussen) og blev selve skolens ejer.

En gammel vejrmølle tæt ved skolen tilkøbtes 1901 og omdannedes til elevbolig og udsigtstårn. 1914 solgtes skolen til Lars Bækhøj, der blev forstander, og Niels Bukh, der oprettede en delingsførerskole i tilknytning til skolen; 1915 erhvervedes Himmerigsgården; 1919 blev L. Bækhøj eneejer og ledede skolen til 1937, mens N. Bukh oprettede gymnastikhøjskolen. 1949 overgik skolen til selvejende institution under betegnelsen Den frie Lærerskole.

Nedlagte folkehøjskoler i Danmark
Bygninger, konstruktioner og anlæg i Svendborg Kommune
Etableret i 1868
Ophørt i 1949
FC Sion

FC Sion er et fodboldhold fra Schweiz, som er grundlagt i 1909 og har spillet i den bedste række i en lang årrække. De har blandt andet vundet mesterskabet 2 gange i 1991/1992 og i 1996/1997

Eksterne henvisninger 

Fodboldklubber i Schweiz
Etableret i 1909
Francisco Mancebo

Francisco Mancebo Pérez (født 9. marts 1976 i Madrid) er en spansk cykelrytter.

Francisco Mancebo blev professionel i 1998 for holdet Banesto. Han har været på dette hold, som ved to anledninger har skiftet navn, først til «Ibanseto.com» (2001-2003), og derefter til Illes Balears fra 2004.

Sejre 
 Tour de Burgos: 2002
 Tour de Castille et Léon: 2000, 2003
 Classique des Alpes: 2003
 Spansk mester i landevejsløb: 2004
 Tour of Utah: 2009

Resultater fra Tour de France 
 Tour de France 2000 : 9. plads sammenlagt
 Tour de France 2001 : 13. plads sammenlagt
 Tour de France 2002 : 7. plads sammenlagt
 Tour de France 2003 : 10. plads sammenlagt
 Tour de France 2004 : 6. plads sammenlagt
 Tour de France 2005 : 4. plads sammenlagt
 Tour de France 2006 : Udelukket på grund af dopingmistanker

Resultater fra Giro d'Italia 
 Giro d'Italia 2000 : 30. plads sammenlagt

Resultater fra Vuelta a España 
 Vuelta a España 2002 : Ikke fuldført
 Vuelta a España 2003 : 5. plads sammenlagt
 Vuelta a España 2004 : 3. plads sammenlagt

Referencer

Eksterne henvisninger 

Mandlige cykelryttere fra Spanien
Personer fra Madrid
Juan Miguel Mercado

Juan Miguel Mercado Martin (født 7. juli 1978 i Armilla) er en spansk tidligere  professionel cykelrytter. Han har cyklet professionelt siden 1998. Og fra 2006 til 2007 har han kørt for holdet Agritubel.

Mercado vandt 18. etape under Tour de France 2004. Han fik en ny etapesejr i verdens mest berømte etapeløb i 2006, da han overraskende gik til tops på den første bjergetape efter et tidligt udbrud sammen med bl.a. Cyril Dessel (Ag2r Prévoyance).

Eksterne henvisninger 
 

Mandlige cykelryttere fra Spanien
Cyril Dessel

Cyril Dessel (født 29. november 1974 i Rive de Gier) er en fransk tidligere professionel cykelrytter.

Han debuterede som professionel cykelrytter for det franske hold Jean Delatour i 2000. I 2002 deltog han for første gang i Tour de France, og endte på en 113. plads sammenlagt.

I 2003 gik han over til schweiziske Phonak, hvor han kørte i to år, før han gik til Ag2r-La Mondiale i 2005. I 2006 fik han sit store gennembrud med en dag i den gule trøje og en placering som nr. 6 i det samlede klasement.

Sejre 
 Nr. 6 sammenlagt i Tour de France (2006)
 Nr. 1 sammenlagt i Tour Mèditarranèen (2006)
 Nr. 1 på etape i 4 Jours de Dunqerque (2008)
 Nr. 1 på etape i Volta a Catalunya (2008)
 Nr. 1 på fjerde etape i Dauphiné Libéré (2008)
 Nr. 1 på 16. etape i Tour de France (2008)

Eksterne henvisninger 

 

Mandlige cykelryttere fra Frankrig
Romain Feillu

Romain Feillu (født 16. april 1984) er en fransk tidligere professionel cykelrytter.

Romain Feillu blev i 2002 nr. 2 i Chrono des Herbiers i juniorklassen. I 2006 blev han nr. 5 i Prix de Lillers og han vandt sammenlagt i Tour de la Somme. Ved VM  i Salzburg i 2005 vandt han en sølvmedalje i landevejsløbet for U23 efter tyske Gerald Ciolek. Fra sæsonen 2007 kører han for det franske hold  Agritubel. På 1. etape af Tour de France 2007 blev han nr. 5. På 3. etape af Tour de France 2008 blev han nummer tre og kunne iklæde sig den gule førertrøje og hvide ungdomstrøje. Feillu har udviklet sig som en ret god sprinter, idet han har leveret overraskende gode resultater i spurterne i Tour De France 2011.  Hans bror, Brice Feillu kører for det luxemborgske cykelhold Leopard-Trek

Eksterne henvisninger 

Mandlige cykelryttere fra Frankrig
Stalling

Stalling (Thymallus thymallus) er en fisk i laksefamilien.
Den er let genkendelig på sin lange og høje rygfinne.
Hannens rygfinne er noget større, fordi den bruges under parringen til at fastholde hunnen.
Stallingen kan blive op til 60 centimeter lang og veje op til 3,5 kilo.
Den trives bedst i koldt og iltrigt vand og lever hovedsagelig af plankton, insekter og små krebsdyr. Den er vurderet som truet art på den danske rødliste 2019.

Stallingen er en god spisefisk, som bør tilberedes lige efter fangsten, da kødet hurtigt fordærver. Dens latinske navn stammer fra det græske θύμαλλος (timian-duft), da en friskfanget stalling ofte dufter af timian.
Den er en populær sportsfisk, ikke mindst hos fluefiskere.
En årsag til dette er, at stallingen er en udpræget insektæder.
Den kan dog også fanges på orm og spinner.

Kilder og henvisninger

Laksefamilien
Boeing CH-47 Chinook

Boeing CH-47 Chinook er en alsidig, to-motors tung transporthelikopter, der blev introduceret i 1962, og stadig er i brug i en række lande. De modsatroterende rotorer fjerner behovet for en halerotor, så al motorkraft bruges til opdrift og fremdrift. Helikopterens topfart er 315 km/t, hvilket var hurtigere end andre transporthelikoptere og endda kamphelikoptere da CH-47 blev introduceret i 1960'erne. CH-47's primære roller er troppetransport, transport af artilleripjecer og forsyningsoperationer. Helikopteren har en bred lasterampe og tre eksterne løftekroge.

CH-47 Chinook er solgt til 16 lande. De største brugere er USA's hær og Storbritanniens luftvåben.

Militære transporthelikoptere
Falklandskrigen
Tandplejer

En tandplejer renser tænder og mundhule, tager røntgenbilleder og tandaftryk, laver små plastfyldninger, udfører konventionel paradentosebehandling. Tandplejere assisterer ikke tandlæger, men undersøger, renser og vejleder selvstændigt patienter. Tandplejere er ansat, enten i private tandlæge- eller tandplejerpraksis, på sygehuse eller i den kommunale tandpleje. Tandplejere har egen autorisation og kan derfor være selvstændigt praktiserende med egen tandplejeklinik. Sygesikringen giver tilskud til behandlinger foretaget af en tandplejer.

Tandplejere undersøger patienter for tand- og mundhulesygdomme (som f.eks. paradentose, tandkødsbetændelse og caries) med henblik på evt. henvisning til en tandlæge, idet tandplejere ikke selv må udføre opgaver som f.eks. kroner og broer. Endvidere rådgiver tandplejere om forebyggelse af tandproblemer samt om almen tandhygiejne, tandbørstning, kost, rygning og lignende.

Tandplejere er samlet i fagforeningen Dansk Tandplejerforening, som er medlem af Sundhedskartellet og FTF, og er underlagt Sundhedsvæsenets Patientklagenævn. I 1996 tildelte Sundhedsstyrelsen tandplejere selvstændig autorisation gennem tandplejerloven (nu autorisationsloven). Den engelske betegnelse for tandplejer er dental hygienist.

Tandplejeruddannelsen 
Uddannelsen til tandplejer er en Mellemlang Videregående Uddannelse (MVU), der varer 3 år.

Der er to uddannelsesinstitutioner i Danmark, som udbyder tandplejeruddannelsen:
 Skolen for Klinikassistenter og Tandplejere København – beliggende på Panum Instituttet ved Københavns Universitet
 Skolen for Klinikassistenter, Tandplejere og Kliniske Tandteknikere i Århus – beliggende ved Aarhus Universitet

Eksterne kilder, links og henvisninger 
 UddannelsesGuidens information om uddannelsen som tandplejer 
 UddannelsesGuidens information om arbejdet som tandplejer 
 Dansk Tandplejerforening
 Undervisningsministeriets bekendtgørelse af 12. juni 1996 om tandplejeruddannelsen
 Skolen for Klinikassistenter og Tandplejere København (SKT-KU)
 Skolen for Klinikassistenter, Tandplejere og Kliniske Tandteknikere i Århus (SKT-Å)

Videregående uddannelser i Danmark
Uddannelse
Stillingsbetegnelser inden for sundhed
Odontologi
Mentos

Mentos er tyggetabletter i form af pastiller, der optræder knasende (efter indtagelse) hvorefter det indtager en tyggende konsistens.
Mentos findes i forskellige farver, som rødlilla, orange og blå. Den mest almindelige Mentos er hvid og smager af mint. Mentos findes også som sukkerfri.

Mentos fremstilles af firmaet Perfetti Van Melle, som er et italiensk-hollandsk slikfirma med hovedkvarterer i Lainate i Italien og Breda i Holland. Firmaets aktier er privatejede af Perfetti familien.  
Slik